La Guàrdia Urbana incrementa en un 52% les trobades amb les entitats i les associacions de la ciutat | La web de la ciutat de Barcelona
La Guàrdia Urbana incrementa en un 52% les trobades amb les entitats i les associacions de la ciutat
publicat el 03/02/2013 a les 10:22 h. Redacció bcn.cat
La mesura té com a objectiu establir un diàleg amb les diverses entitats veïnals de la capital catalana per conèixer quins problemes els preocupen i aplicar solucions. En total, han fet 5.234 reunions el 2012.
La Guàrdia Urbana de Barcelona duu a terme un conjunt de trobades amb diverses entitats i associacions de la ciutat per explicar als principals agents econòmics i socials de la capital catalana la tasca que duu a terme el cos de policia barceloní. L'objectiu de la iniciativa, que aquest any s'ha reforçat, és el d'establir un diàleg i una col·laboració permanent amb aquestes entitats que permetin establir estratègies concretes per millorar la seguretat global de la ciutat. El 2012, els responsables del cos de policia barceloní han fet un total de 5.234 reunions i trobades, cosa que suposa un increment del 52,7% respecte a l'any 2011. Alguns dels sectors més significatius han estat les reunions amb la gent gran, que s'han incrementat un 1.400%, les reunions amb representants del turisme i del comerç, que han pujat un 169,3%, i les que s'han fet amb entitats de cultura, lleure i esport, que suposen un increment del 214%. Les trobades formen part de les accions que duu a terme el cos de policia barceloní, en l'àmbit de la policia comunitària. En aquestes reunions, la ciutadania i les entitats expressen els problemes que tenen detectats i el cos de policia barceloní els analitza i els tracta des del punt de vista operatiu per donar-hi resposta i fer un retorn de les actuacions. La Guàrdia Urbana de Barcelona treballa des de l'anticipació i la prevenció per fer front a les conductes delictives que es donen a la ciutat. En aquest sentit aquest tipus de trobades permeten millorar la detecció dels conflictes emergents al territori i millorar-ne la prevenció. En funció de la informació que proporcionin els agents socials la Guàrdia Urbana pot analitzar les dades, planificar dispositius de caire preventiu i ajustar les actuacions de seguretat ciutadana. La relació amb la ciutadania i el fet que s'impliquin més en la seguretat de la ciutat permet que l'Ajuntament de Barcelona i els cossos policials, principalment la Guàrdia Urbana, puguin actuar amb més celeritat i més eficàcia davant el delicte. Més informació: